b'\n_START_ARTICLE_\nZlata goska\n_START_SECTION_\nKratka vsebina\n_START_PARAGRAPH_\n\xc5\xbdivela sta drvar in njegova \xc5\xbeena, ki sta imela tri sinove. Eden izmed njih je bil bolj po\xc4\x8dasne pameti, zato sta ga brata klicala Tepko. Nekega dne je o\xc4\x8de \xc5\xa1el v gozd posekat drevo s starej\xc5\xa1im sinom. Ko si je sin \xc5\xa1e pred posekom drevesa privo\xc5\xa1\xc4\x8dil malico, je pred seboj zagledal majhnega mo\xc5\xbeica, ki ga je prosil, \xc4\x8de mu odstopi malo malice, vendar fant ga je osorno zavrnil. Mo\xc5\xbeic je od\xc5\xa1el. Ko je fant za\xc4\x8del sekat drevo, se je \xc5\xbee pri prvem udarcu ranil v nogo in stokajo\xc4\x8de od\xc5\xa1el domov. Naslednji dan po\xc5\xa1lje o\xc4\x8de v gozd posekat drevo drugega sina, pri katerem se je ponovila zgodba njegovega starej\xc5\xa1ega brata z mo\xc5\xbeicem in po\xc5\xa1kodovano nogo. Naslednji dan pa si je \xc5\xbeelel v gozd Tepko. Tudi njega med malico zmoti mali mo\xc5\xbeic, ki pa je bil dele\xc5\xbeen ve\xc4\x8dje prijaznosti, kot prej\xc5\xa1nja dneva. Tepko ga je sam povabil, da se mu pridru\xc5\xbei pri malici. Tepko je sprva mislil, da ima v ko\xc5\xa1ari le suh kruh in kislo pivo, vendar ko je odprl malho je odkril obilnej\xc5\xa1o malico s sve\xc5\xbeim kruhom, sirom in vinom. Po malici ga mo\xc5\xbeic pozdravi z zahvalo in mu povedal, da mu bo za ljubeznivost pomagal tako, da bo ko bo posekal drevo na\xc5\xa1el med koreninami nekaj, kar mu bo prineslo sre\xc4\x8do in nato izginil. In res, ko je Tepko uspe\xc5\xa1no posekal drevo je med koreninami na\xc5\xa1el gosko, ki je imela perje iz \xc4\x8distega zlata. Tepko se je odlo\xc4\x8dil, da ta dan ne gre domov, pa\xc4\x8d pa je najel sobo v kr\xc4\x8dmi. Za zlata gosja peresa so se kaj hitro zagrela kr\xc4\x8dmarjeve h\xc4\x8derke in jih hotela skrivoma ukrasti, vendar jim ni uspelo, saj so se ob dotiku goske prilepile ena na drugo. Tepko je zjutraj za kazen vzel gosko in \xc5\xa1el iz kr\xc4\x8dme in sestre so mu morale slediti, saj so bile prilepljene na gosko. Najprej jim je hotel pomagati duhovnik, vendar se je ob dotiku ene od h\xc4\x8dera tudi sam prilepil nanjo in tako za njim \xc5\xa1e cela vrsta ljudi. Nazadnje so prispeli do pala\xc4\x8de, kjer je \xc5\xbeivela \xc5\xbealostna princeska in njen o\xc4\x8de. Le-ta je bil pripravljen dati njeno roko in polovico kraljestva tistemu, ki bi njegovo h\xc4\x8di spravil v smeh. In prav Tepko, njegova zlata goska ter kopica ljudi jo je spravila v krohot. Princeskin smeh pa je pretrgal urok zlate goske in ljudje so popadali drug \xc4\x8dez drugega in kakor hitro se je dalo pobegnili. Tepko pa je \xc5\xa1el zahtevat za princeskino roko, vendar kralj ni bil kar tako pripravljen dati polovico kraljestva. Dal mu je skoraj nemogo\xc4\x8do nalogo najti nekoga, ki lahko popije celo klet vina, poje goro kruha, ter ladjo, ki pluje po vodi in po kopnem. Ko je Tepko \xc5\xbee skoraj obupal, se je prikazal majhen mo\xc5\xbeic, ki je opravil vse tri naloge. Kralj je nato dr\xc5\xbeal besedo in dal Tepku princesko v zakon.\n_START_SECTION_\nLiki\n_START_PARAGRAPH_\nGlavni knji\xc5\xbeevni lik je Tepko, ki je edino znano ime v pravljici. Vsa ostali liki niso poimenovani z imenom. Kljub temu, da je v dru\xc5\xbeini tisti, ki najmanj velja in se ostali iz njega nor\xc4\x8dujejo, je Tepko po\xc5\xa1ten, dober pameten in delaven fant z \xc5\xbeeljo, da pose\xc4\x8di drevo, ki ga ni uspelo starej\xc5\xa1ima bratoma. Verjame v to, da je zmo\xc5\xbeen narediti ve\xc4\x8d kot mislijo drugi. Edini od bratov je dal za jesti malemu mo\xc5\xbeicu, pa \xc4\x8deprav je mislil, da ima v ko\xc5\xa1ari le malo malice. Dobrota se mu popla\xc4\x8da z obilnej\xc5\xa1o malico, ki se \xc4\x8dude\xc5\xbeno prika\xc5\xbee v ko\xc5\xa1ari. Pripravljenost deliti tud majhen kos kruha mu je kasneje prinesla sre\xc4\x8do v \xc5\xbeivljenju, kar mu je uspelo predvsem s pomo\xc4\x8djo mo\xc5\xbeica in pa zlate goske._NEWLINE_Mali mo\xc5\xbeic odigra v zgodbi pomembno vlogo, saj prav on nekako izbere tistega, ki si zaslu\xc5\xbei zlato gosko, ki prinese junaku sre\xc4\x8do. Spo\xc5\xa1tuje dobroto in pripravljenost pomagati drugim v stiski, saj ravno Tepku, ki mu je bil pripravljen odstopiti del malice, z nekak\xc5\xa1no \xc4\x8dude\xc5\xbeno mo\xc4\x8djo zlate goske pomaga do sre\xc4\x8de. Po drugi strani pa kaznuje pohlep in nesramnost starej\xc5\xa1ih bratov z nesre\xc4\x8do pri se\xc4\x8dnji drevesa._NEWLINE_Kralj predstavlja nekak\xc5\xa1no oviro do sre\xc4\x8de, saj no\xc4\x8de kar tako dati h\xc4\x8der v zakon, kljub obljubi, da jo da tistemu, ki njegovo \xc5\xbealostno h\xc4\x8der nasmeji. To nalogo opravi ravno Tepko, vendar mu kralj postavi \xc5\xa1e dodatno nalogo, ki pa je na prvi trenutek neizvedljiva, vendar ga tu re\xc5\xa1i mo\xc5\xbeic._NEWLINE_Zlata goska nima neposredne vloge v sami zgodbi, \xc4\x8deprav je najpomembnej\xc5\xa1a. Je nekak\xc5\xa1en simbol sre\xc4\x8de, ki pa si je ne zaslu\xc5\xbei kar vsak. Zlato gosko podari mali mo\xc5\xbeic le najmlaj\xc5\xa1emu od bratov, to je Tepko, ki si jo s svojo dobroto zaslu\xc5\xbei. Na neki na\xc4\x8din ga vodi do sre\xc4\x8de, tako da se poro\xc4\x8di verjetno z najbolj za\xc5\xbeelenim dekletom, to je princesa. Tepko z njeno pomo\xc4\x8djo premosti vse ovire, ki so mu ob poti nastavljene._NEWLINE_Ostali liki so stranski: Starej\xc5\xa1a brata sta zelo pohlepna in nesramna do malega mo\xc5\xbeica, zato ju z neko nadnaravno mo\xc4\x8djo tudi kaznuje. Pohlepne so tudi kr\xc4\x8dmarjeve tri h\xc4\x8dere, ki \xc5\xbeelijo ukrasti zlato gosko, vendar jim to ne uspe in do\xc5\xbeivijo veliko sramoto, za kar poskrbi Tepko.\n_START_SECTION_\nAnaliza obravnavane pripovedke po Vladimirju Proppu\n_START_PARAGRAPH_\nObravnava je osredoto\xc4\x8dena na interpretacijo funkcij likov po Vladimirju Proppu. Izpostavljene so le funkcije, ki so v pravljici Zlata goska._NEWLINE_Po navadi se pravljica za\xc4\x8dne z neko izhodi\xc5\xa1\xc4\x8dno situacijo. Na\xc5\xa1tejejo se \xc4\x8dlani dru\xc5\xbeine (o\xc4\x8de, mati in trije sinovi) in poimenuje junaka in njegov polo\xc5\xbeaj (Tepko \xe2\x80\x93 najmlaj\xc5\xa1i brat, ki je kratke pameti). To je izhodi\xc5\xa1\xc4\x8dno stanje pravljice, \xc4\x8demur pa sledijo funkcije, opisane v naslenjem poglavju. V obravnavanem besedilu odidejo od doma liki mlaj\xc5\xa1e generacije, ko gredo vsak posebej posekat drevo. Glavnemu junaku, to je Tepko, skorajda prepovejo iti v gozd. Tepko je najmanj\xc5\xa1i \xc4\x8dlan dru\xc5\xbeine, ki ni dele\xc5\xbeen velike ljubezni v dru\xc5\xbeini, \xc5\xa1e posebej med brati. Ko dobi zlato gosko, se odlo\xc4\x8di zapustiti dom. Ko Tepko pride \xc5\xbee skoraj do kralji\xc4\x8dine roke, dobi od njenega o\xc4\x8deta te\xc5\xbeko nalogo, torej je pred neko preizku\xc5\xa1njo Glavnega junaka do kralji\xc4\x8dne pripelje zlata goska. Tepko se odzove na dejanje prihodnjega darovalca, t. j. kralj in uspe\xc5\xa1no prestane preizku\xc5\xa1njo. Vendar to se zgodi s pomo\xc4\x8djo \xc4\x8dude\xc5\xbenega sredstva, ko se mu ponudi mo\xc5\xbeic, ki opravi zahtevano nalogo. Junak se zdaj poro\xc4\x8di in dobi sprva le polovico carstva, po smrti o\xc4\x8deta pa \xc5\xa1e celo. Tako dobi junak popolnoma drugo podobo, kot jo je imel na za\xc4\x8detku zgodbe, Tepko ni ve\xc4\x8d nepomemben \xc4\x8dlan neke revne dru\xc5\xbeine, ampak mo\xc5\xbe princese.\n_START_SECTION_\nKnji\xc5\xbeevni liki po Proppu\n_START_PARAGRAPH_\n1.\xc5\xa0kodljivec \xe2\x80\x93 kralj, ki \xc5\xbeeli prepre\xc4\x8diti poroko_NEWLINE_2.Darovalec \xe2\x80\x93 mali mo\xc5\xbeic, ki junaku, daruje zlato gosko_NEWLINE_3.Pomo\xc4\x8dnik \xe2\x80\x93 mali mo\xc5\xbeic, ki junaku pomaga narediti nalogo_NEWLINE_4.Princesa in njen o\xc4\x8de - princeskin o\xc4\x8de, da junaku nalogo, princeska pa nima definirane vloge 5.Po\xc5\xa1iljatelj - junakov o\xc4\x8de, ki mu dovoli iti v gozd_NEWLINE_6.Junak - Tepko, ki se odzove na kraljeve zahteve in mu uspe narediti zahtevano nalogo s pomo\xc4\x8djo malega mo\xc5\xbeica_NEWLINE_7.La\xc5\xbeni junak - kralj, ki mora priznati poraz in dati h\xc4\x8der v zakon z junakom\n_START_SECTION_\nMotivno-tematska analiza in primerjava\n_START_PARAGRAPH_\nV nadaljevanju so izpostavljeni glavni motivi, ki se pojavljajo v pravljici Zlata goska. Hkrati pa so na\xc5\xa1tete tudi nekatere pravljice, ki se z omenjenimi motivi povezujejo._NEWLINE_Junaka izberejo vi\xc5\xa1je sile. V primeru na\xc5\xa1e pravljice je to mali mo\xc5\xbeic, ki s svojo nadnaravno mo\xc4\x8djo popelje Tepka do sre\xc4\x8de. Najbolj pogost simboli\xc4\x8den izraz odprtosti junaka je delitev hrane. Hrana je del tistega, ki jo daje, sprejeti hrano pa pomeni sprejeti vase podobo darovalca._NEWLINE_V obi\xc4\x8dajen repertoar juna\xc5\xa1kega delovanja spadajo tudi razli\xc4\x8dne naloge, razumljene kot preizku\xc5\xa1nje, ki pa jih namesto junakov v ve\xc4\x8dini primerov opravijo vi\xc5\xa1je sile. V primeru Zlate goske je to mali mo\xc5\xbeic, ki opravi nalogo za Tepka. Tako je tudi v pravljici Pastir\xc4\x8dek in \xc4\x8darovnikova h\xc4\x8di_NEWLINE_Pastir\xc4\x8dek in \xc4\x8darovnikova h\xc4\x8di: \xc2\xbbUganil si\xc2\xab, je rekel \xc4\x8darovnik,\xc2\xa0\xc2\xbbza jutri ti nalo\xc5\xbeim drugo delo. Do opoldne mora\xc5\xa1 posekati ta gozd nad mojo hi\xc5\xa1o, pripraviti drva, jih nacepiti, da bo z njim zakurjena pe\xc4\x8d in spe\xc4\x8den kruh, ki ga bom jedel pri kosilu.\xc2\xab Pastir\xc4\x8dek je obstal in premi\xc5\xa1ljeval, kako bi nalo\xc5\xbeeno delo izvr\xc5\xa1il. Ni\xc4\x8d pametnega mu ni pri\xc5\xa1lo na misel, zato je ostal kri\xc5\xbeem rok do drugega jutra. Ko mu je njegova deklica prinesla zajtrk, ga je na\xc5\xa1la \xc5\xbealostnega in obupanega. Povpra\xc5\xa1ala ga je:\xc2\xa0\xc2\xbbglej ga, ali se ne misli\xc5\xa1 lotit dela?\xc2\xab\xc2\xa0On ji je pa odvrnil.\xc2\xa0\xc2\xbbKaj se \xc4\x8dem pehati, ko vem da ne zmorem!\xc2\xab\xc2\xa0Ona se mu je od srca nasmejala in se trikrat zavrtela na petah. Ko se je prvi\xc4\x8d zavrtela, je bil ves gozd podrt, ko se je drugi\xc4\x8d zavrtela so bila drva \xc5\xbee doma, tretji\xc4\x8d pa je bil kruh \xc5\xbee pe\xc4\x8den in na \xc4\x8darovnikovi mizi._NEWLINE_Ena od najosnovnej\xc5\xa1ih pravlji\xc4\x8dnih kategorij je odhod junaka od doma, s tem se \xc4\x8das in prostor pravljice \xc5\xa1ele zares odpreta. Pravljice se za\xc4\x8dno z nekim stanjem ravnote\xc5\xbeja, ki se na ta ali oni na\xc4\x8din poru\xc5\xa1i.\xc2\xa0\xc2\xbbDom\xc2\xab\xc2\xa0je ravnote\xc5\xbeje, mirovanje, vsakdanjost (starej\xc5\xa1a brata se stalno nor\xc4\x8dujeta iz Tepka);\xc2\xa0\xc2\xbbpot\xc2\xab\xc2\xa0je avantura, dogajanje (Tepko se odlo\xc4\x8di, da z zlato gosko ne bo \xc5\xa1el domov)._NEWLINE_Janko in Metka odideta od doma, pod prisilo o\xc4\x8deta._NEWLINE_Rde\xc4\x8da kapica gre na obisk k babici, kar pa je zanjo neprijetna izku\xc5\xa1nja._NEWLINE_Pomemben motiv v pravljici Zlata goska je tudi gozd, saj se tam odvije klju\xc4\x8dno dogajanje. Tam sre\xc4\x8da Tepko malega mo\xc5\xbeica, mu nesebi\xc4\x8dno odstopi del malice in po se\xc4\x8dnji drevesa dobi zlato gosko, ki mu prinese sre\xc4\x8do. Motiv gozda najdemo v \xc5\xa1tevilnih pravljicah._NEWLINE__NEWLINE_V pravljici Rde\xc4\x8da kapica, se glavna junakinja odpravi k babici skozi gozd, kjer sre\xc4\x8da volka, ki pa prekri\xc5\xbea na\xc4\x8drte Rde\xc4\x8de Kapice._NEWLINE__NEWLINE_Pravljica Janko in Metka ravno tako prikazuje gozd kot kraj, kjer se zgodijo klju\xc4\x8dni dogodki. Janko in Metka sta brat in sestra, ki se ju njun o\xc4\x8de \xc5\xbeeli znebiti, zato jih pelje v gozd, iz katerega ne poznata poti._NEWLINE__NEWLINE_Tudi Snegulj\xc4\x8dica se znajde v hi\xc5\xa1ki sredi gozda v dru\xc5\xbebi sedmih pal\xc4\x8dkov.'